Man in hof ná natuurbewaarder se bylmoordGregory Gibbard. Foto: Facebook Die Chronicle, ŉ plaaslike koerant, berig Xmas Mpofu is oor die naweek in hegtenis geneem nadat Gibbard se liggaam ŉ paar dae vantevore in ŉ plas bloed naby sy kothuis in die Hwange Nasionale Park gevind is. Hy is met ŉ byl teen die kop gekap. Mpofu was ŉ voormalige werknemer van Painted Dog Conservation waar Gibbard as administrateur gewerk het. Hy is in 2014 afgedank nadat hy ŉ werksmotor sonder toestemming geleen het en in ŉ ongeluk betrokke was. Hy was glo ontevrede met die skeidingspakket wat hy ontvang het. Volgens die berig het polisielede twee knope in Gibbard se kothuis gevind wat ooreengestem het met die knope op een van Mpofu se hemde. Die bebloede moordwapen is ook gevind. Mpofu het glo ook dreigemente per e-pos en teksboodskappe aan Gibbard gestuur wat nou sal deel vorm van die ondersoek.